એ જ રીતે પદ્મપુરાણના ત્વષ્ટાએ દીકરી સંજ્ઞાના સુખ માટે જમાઈ સૂર્યદેવનું તેજ ઓછું કર્યું હતું. બન્યું એવું કે એક વાર સંજ્ઞા ઘર છોડીને ચાલી ગઈ એટલે તેની શોધમાં સૂર્યદેવ સંજ્ઞાના પિતા ત્વષ્ટાને ઘેર ગયા. ત્વષ્ટાએ જમાઈનો આદરસત્કાર કર્યો, પછી કહ્યુંઃ‘સંજ્ઞા તમારા તેજને સહન કરી શકતી નથી. એટલે ઘર છોડીને અહીં મારી પાસે આવી હતી, પણ મેં તેને તમારી પાસે પાછી જવા સમજાવી. એટલે એ મારવાડ તરફ ગઈ છે અને ઘોડીનું રૂપ ધારણ કરીને પૃથ્વી પર ભ્રમણ કરી રહી છે. જો તમે આજ્ઞા કરો તો તમારું જે ઉગ્ર તેજ છે તેને યંત્ર-સરાણ પર ચડાવીને હું દૂર કરી દઈશ. એથી તમારું રૂપ આનંદ ઊપજાવે તેવું થઈ શકશે. સૂર્યદેવે હા પાડી. એટલે ત્વષ્ટાએ વિષ્ણુના ચક્રનો સરાણ તરીકે ઉપયોગ કર્યો. સૂર્યના મંડળને સરાણ પર ચડાવ્યું અને વધુ પડતા તેજને ઘર્ષણથી દૂર કરી દીધું. પરિણામે સૂર્ય અને સંજ્ઞાનું પુનઃ મિલન થયું.